नई दिल्ली। पंजाब की विस्फोटक बल्लेबाज हरमनप्रीत कौर भुल्लर ने इंग्लैंड में चल रहे महिला विश्वकप में नाबाद 171 रन की जबरदस्त पारी खेलकर और भारत को फाइनल में पहुंचाकर हर भारतीय का मन जीत लिया। हरमनप्रीत की इस पारी के बाद अब हर किसी की जुबान पर सिर्फ हरमन का नाम है कि उन्होंने ऐसी पारी खेली है जिसने 1983 में कपिल देव की जिम्बाब्वे के खिलाफ नाबाद 175 रन की पारी की याद दिला दी। हरमनप्रीत ने मात्र 115 गेंदों में 20 चौके और सात छक्के उड़ाते हुये नाबाद 171 रन बनाये जिसकी बदौलत दूसरी बार फाइनल में पहुंच गया। पंजाब की इस बल्लेबाज की इस जबरदस्त पारी में भारतीय क्रिकेट में ही नहीं बल्कि विश्वभर में तहलका मचा दिया। भारतीय क्रिकेट कंट्रोल बोर्ड (बीसीसीआई) से लेकर हर आम और खास ने उनपर तारीफों की बारिश कर दी है। हरमनप्रीत अपने विस्फोटक अंदाज के कारण लेडी सहवाग के नाम से जानी जाती हैं और उनके आदर्श भी सहवाग ही हैं। हरमन का ही सहवाग की तरह एक ही मूल मंत्र है बॉल को देखो और हिट करो। हरमनप्रीत आस्ट्रेलिया के महिला बिग बैश लीग में खेलने वाली पहली भारतीय हैं। वह सिडनी थंडर की तरफ से भी खेलती हैं। वह ईसीबी की किया सुपर लीग में सरे स्टार्स की ओर से अनुबंधित होने वाली पहली भारतीय हैं। इस मैच से पहले हरमनप्रीत ने विश्वकप में नाबाद 24, 10, 20, 23 और 60 रन की पारियां खेली थीं लेकिन नाबाद 171 रन के साथ वह रातों रात भारतीय क्रिकेट की नयी स्टार बन गयी हैं। उनके पास फाइनल में मौका रहेगा कि वह वनडे में अपने 2000 रन पूरे कर लें जिससे वह मात्र 26 रन पीछे हैं।